Pressemeddelelse, 2. oktober 2019

**Ny bionedbrydelig løsning til landbruget sætter en stopper for mikroplast i jorden**

* En ny bionedbrydelig afdækningsfilm til landbruget løser udfordringen med mikroplast i jorden og giver samtidig et højere udbytte for landmanden.

I landbruget anvender man ofte afdækningsfilm af plast til at forbedre udbyttet af afgrøderne, undgå ukrudt, opnå højere jordtemperaturer og mindske vandforbruget, fx når der produceres grøntsager som salat og gulerødder i Danmark. Efter høsten skal afdækningsfilmen indsamles, så der ikke bliver efterladt plastrester i jorden. Det er et krævende og ofte umuligt arbejde for landmændene. Desværre resulterer denne proces derfor også i mikroplastrester i jorden.

En ny plastfilm fra BASF løser denne udfordring med mikroplast i jorden. Plastfilmen er fremstillet af bionedbrydeligt plast, som gør, at den nedbrydes i jorden til kompost og går ind i det naturlige økosystem.

De tynde plastfilm, der anvendes til landbruget i dag, fremstilles typisk af polythylene (PE), og når materialet efterlades i jorden, bliver det over tid nedbrudt til mikroplast.

**Mikroorganismer spiser den nedbrydelige film**  
Den nye afdækningsfilm er bionedbrydelig og delvist biobaseret. Afdækningsfilmen kan pløjes direkte i jorden efter høsten, og herefter vil naturligt forekommende mikroorganismer i jorden spise resterne. Mikroorganismerne bruger kulstoffet fra filmen til at generere energi og omdanne den til kompost.

Derudover giver den bionedbrydelige afdækningsfilm bedre rodudvikling, plantevækst og jordkvalitet.

**Højere udbytte og bedre afgrøder**

Erfaringerne fra forsøg med afdækningsfilmen i tomatavl viser desuden, at filmen kan give øget udbytte på mellem 15-50 pct., mindske vandforbruget og give bedre kontrol med ukrudt med et mindre forbrug af ukrudtsmidler sammenlignet med ikke at bruge afdækningsfilm. Landmændene i forsøget meldte også om bedre modstandsdygtighed over for svampe-sygdomme, tidligere høst og bedre kvalitet af afgrøderne.

Dette plastmateriale fra BASF er det første materiale, der er blevet certificeret som bionedbrydeligt i jord ifølge den europæiske standard DIN EN 17033. Anvendelsen af afdækningsfilmen er også godkendt til økologisk landbrug i mange lande.

Den bionedbrydelige afdækningsfilm er særligt udviklet til anvendelse i landbruget. BASF opfordrer til, at bionedbrydelig plast ikke efterlades i naturen.

Yderligere information: [www.ecovio.basf.com](http://www.ecovio.basf.com) og [www.biopolymers.basf.com](http://www.biopolymers.basf.com)

**Om BASF**

Hos BASF skaber vi kemi for en bæredygtig fremtid. Vi kombinerer økonomisk succes med miljøbeskyttelse og social ansvarlighed. De omkring 122.000 ansatte i BASF Group arbejder for at bidrage til vores kunders succes. Vores kunder finder man i næsten alle brancher og lande over hele verden. Vores produktportefølje er opdelt i seks segmenter: Chemicals, Materials, Industrial Solutions, Surface Technologies, Nutrition & Care og Agricultural Solutions. I 2018 opnåede BASF en omsætning på ca. 63 milliarder Euro. Læs mere på [www.basf.dk](http://www.basf.dk).